Tropiese storm tref naby MauritiusStormsterk wind waai Woensdag in Mahebourg, Mauritius. (Foto: Laura MOROSOLI / AFP) ’n Tropiese sikloon gedoop Batsirai het Woensdag duisende huishoudings in Mauritius sonder elektrisiteit gestrand gelaat. Dié gewilde vakansiebestemming is egter grootskaalse skade gespaar toe Batsirai die eiland 130 km daarvandaan verbygesteek het. Dié sikloon het swaar reën en stormsterk wind van 120 kilometer per uur meegebring. Wind van tot 151 kilometer per uur is in die hoofstad Port Louis aangeteken. Alle openbare vervoer is gevolglik gekanselleer, winkels en banke is gesluit, terwyl vlugte tydelik gestaak is. Die elektrisiteitsraad van Mauritius sê minstens 7 500 huise was sonder krag nadat bome omgewaai en op kragdrade beland het. Die telefoonnetwerk is ook ontwrig, maar daar blyk min strukturele skade te wees. “Gelukkig het die sikloon nie direk oor die eiland beweeg soos gevrees is nie. Dit het ’n ent van die eiland verbygegaan en het nie groot skade aangerig nie,” het die eerste minister, Pravind Kumar Jugnauth, op nasionale televisie gesê. Minstens 12 mense is wel in die Franse gebied van La Reunion, sowat 230 km suidwes van Mauritius, beseer toe Batsirai gister dié eiland getref het. Altesame 10 van die beseerdes het koolstofmonoksiedvergiftiging te midde van die storm opgedoen. ’n Brandbestryder is met elektrisiteit geskok toe hy op ’n brand gereageer het, terwyl ’n inwoner ook van ’n dak afgeval het. “Die ergste is nog nie verby nie,” het La Reunion se prefek Jacques Billant intussen gesê en gewaarsku dat die eiland steeds swaar reënval sal ervaar namate die storm afneem. ’n Rooi waarskuwing is Woensdag uitgereik en die 860 000 inwoners van La Reunion is aangesê om binnenshuis te bly. Batsirai volg sowat ’n week nadat tropiese storm Ana grootskaalse verwoesting in Mosambiek, Malawi en Madagaskar gesaai het. Minstens 86 mense het verlede week weens dié storm omgekom. Só word tropiese storms gedoop Die Amerikaanse oseaan- en atmosfeeradministrasie (NOAA) berig tropiese storms is tot en met die vroeë 1950’s aangeteken volgens die jaar en die volgorde waarin hulle gedurende daardie jaar voorgekom het. Kenners het egter later besef dat die gebruik van kort en maklik onthoubare name verwarring verminder wanneer twee of meer tropiese storms op dieselfde tyd woed. Die VSA het toe in 1953 vroulike name vir storms begin gebruik en teen 1978 is manlike sowel as vroulike name gebruik om Noordelike Stille Oseaan-storms te identifiseer. Dié gebruik is in 1979 vir alle storms in die Atlantiese kom aangeneem. Die Wêreld Meteorologiese Organisasie (WMO) het sedertdien ’n streng prosedure ingestel waarvolgens tropiese storms gedoop word. Dit behels ’n lys van manlike en vroulike name wat op ’n sesjaar‑rotasiebasis gebruik word. Daar word slegs van dié prosedure afgewyk wanneer ’n storm só dodelik was dat die toekomstige gebruik van die betrokke naam vir ’n ander storm onvanpas sou wees. In die geval dat meer as 21 benoemde tropiese siklone in ’n seisoen voorkom, word ’n aanvullende lys name gebruik.